নিরাপদে পাকিস্তানে পৌঁছেছেন টাইগাররা, রাষ্ট্রপতির মেহমান হবেন বৃহস্পতিবার
একমাত্র টেস্ট খেলতে দ্বিতীয় দফায় নিরাপদে পাকিস্তানে পৌঁছেছে বাংলাদেশ ক্রিকেট দল। মঙ্গলবার সন্ধ্যায় ঢাকা থেকে রওনা করেন মুমিনুল হকরা। কাতারের দোহা হয়ে বুধবার সকালে ইসলামাবাদে পৌঁছেছেন তারা।







দলের সঙ্গে যাওয়া জাতীয় দলের নির্বাচক হাবিবুল বাশার সুমন জানিয়েছেন, নিরাপদেই ইসলামাবাদ পৌঁছেছেন তারা। থাকবেন সেখানকার ম্যারিয়ট ইন্টারন্যাশনাল হোটেলে। এখান থেকে গাড়িতে করে ম্যাচ ভেন্যু রাওয়ালপিন্ডিতে যেতে সময় লাগবে ৪৫ মিনিট।




ঢাকা থেকে উড়াল দেয়ার পর দোহায় যাত্রাবিরতি নেন মুমিনুলরা। পরে সেখান থেকে বিমানযোগে ইসলামাবাদ পৌঁছেছেন তারা। দীর্ঘযাত্রার ধকল কাটাতে এদিন অনুশীলন করবেন সফরকারীরা। তবে বৃহস্পতিবার পুরোদমে প্র্যাকটিস করবেন তারা।
ওই দিন পাকিস্তানের রাষ্ট্রপতি আরিফ আলভির নিমন্ত্রণে মধ্যাহ্নভোজে অংশ নেবে বাংলাদেশ দল। বিষয়টি দাবি করেছে দেশটির একাধিক সংবাদমাধ্যম। তবে এ নিয়ে এখনই কিছু বলেননি হাবিবুল বাশার।
সবশেষ ১৭ বছর আগে পাকিস্তানে টেস্ট খেলেছে বাংলাদেশ। খালেদ মাহমুদ সুজনের নেতৃত্বে স্বাগতিকদের বিপক্ষে তিন ম্যাচ টেস্ট সিরিজ খেলে তারা। খেলাগুলো অনুষ্ঠিত হয়েছিল করাচি, পেশোয়ার ও মুলতানে। মুলতানে জয়ের খুব কাছে চলে গিয়েছিলেন টাইগাররা। তবে বিতর্কিত আম্পায়ারিংয়ে স্বপ্নভঙ্গ হয় তাদের। শেষ পর্যন্ত রিক্ত হস্তে ফিরতে হয় বাংলাদেশকে।
এর আগে প্রথম দফায় তিন ম্যাচ টি-টোয়েন্টি সিরিজ খেলতে গেল মাসের শেষ দিকে পাকিস্তান গিয়েছিলেন মাহমুদউল্লাহরা। তৃতীয় ও শেষ ম্যাচ বৃষ্টিতে পরিত্যক্ত হওয়ায় বাবরদের কাছে ২-০ ব্যবধানে সিরিজ হেরে দেশে ফেরেন তারা।

একমাত্র টেস্ট খেলতে দ্বিতীয় দফায় নিরাপদে পাকিস্তানে পৌঁছেছে বাংলাদেশ ক্রিকেট দল। মঙ্গলবার সন্ধ্যায় ঢাকা থেকে রওনা করেন মুমিনুল হকরা। কাতারের দোহা হয়ে বুধবার সকালে ইসলামাবাদে পৌঁছেছেন তারা।